ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0614/98 υποβολή: Marνa Izquierdo Rojo (PSE) προς το Συμβούλιο (16 Μαρτίου 1998)

Θέμα: Ενάντια στην ανδρική βία

Η τελευταία απόφαση του Ευρωπαϊκού Κοινοβουλίου, σχετικά με την ανάγκη πραγματοποίησης μίας εκστρατείας ενάντια στην ανδρική βία ((ΕΕ C 304 της 6.10.1997, σελ. 25. )) σε όλη την Ευρωπαϊκή Ένωση, ασκεί πίεση στις Κυβερνήσεις των Κρατών - μελών προκειμένου «να λάβουν πιο σοβαρά υπ' όψη το θέμα της βίας ενάντια στις γυναίκες και να το συμπεριλάβουν στην ημερήσια πολιτική διάταξή τους».

Λαμβάνοντας υπ' όψη ότι στην Ισπανία το 1997, 61 γυναίκες δολοφονήθηκαν, θύματα αυτού του είδους της βίας, αριθμός που ξεπερνά αυτόν της τρομοκρατικής βίας του ΕΤΑ, ποια μέτρα και μηχανισμοί δράσης θα επιχειρηθούν και θα εγκριθούν από την πλευρά του Συμβουλίου για να καταπολεμηθεί σε ευρωπαϊκή κλίμακα η εν λόγω ανδρική βία την παρούσα χρονιά;

Απάντηση (11 Μαΐου 1998)

Η βία κατά των γυναικών είναι ένα θέμα το οποίο τα κράτη μέλη της Ευρωπαϊκής Ένωσης λαμβάνουν πολύ σοβαρά υπόψη. Επί παραδείγματι, κατά την τελευταία σύνοδο του Συμβουλίου Εργασίας και Κοινωνικών Υποθέσεων της 15ης Δεκεμβρίου 1997, το θέμα της βίας κατά των γυναικών υπήρξε ένα από τα τρία θέματα που συζητήθηκαν στο πλαίσιο μιας συζήτησης σχετικά με τη συνέχεια της Παγκόσμιας Διάσκεψης των Ηνωμένων Εθνών για τη Γυναίκα, που πραγματοποιήθηκε στο Πεκίνο το 1995. Το Συμβούλιο σημείωσε τα μέτρα που έχουν λάβει τα κράτη μέλη και τόνισε τη σημαντική εργασία που διεξήχθη μέσω των προγραμμάτων STOP και DAPHNE για την καταπολέμηση της βίας κατά των γυναικών και των παιδιών, οποιαδήποτε μορφή και αν λαμβάνει.

Το Μάρτιο του 1998, η Επιτροπή των Ηνωμένων Εθνών για την Κατάσταση της Γυναίκας αφιέρωσε τις εργασίες της στο θέμα της βίας κατά των γυναικών 7 η Ευρωπαϊκή Ενωση εκπροσωπήθηκε στη Διάσκεψη αυτή και προέβη σε δήλωση με την οποία καταδικάζονται όλες οι μορφές βίας κατά των γυναικών.

Επί του παρόντος, η Προεδρία εξετάζει, σε συνεργασία με την Επιτροπή, τη δυνατότητα ανάληψης από την ΕΕ, το 1999, πρωτοβουλιών για την καταπολέμηση της βίας κατά των γυναικών.
ΓΡΑΠΤΗ ΕΡΩΤΗΣΗ E-0028/98 υποβολή: Nikitas Kaklamanis (UPE) προς την Επιτροπή (29 Iανουαρίου 1998)

Θέμα: Ευρωπαϊκή Υπηρεσία Περιβάλλοντος (ΕΕΑ) και περίεργες ρυθμίσεις στη στελέχωσή της

Επιφυλασσόμενος του δικαιώματός μου ως τακτικού μέλους της Επιτροπής Προϋπολογισμών του Ευρωπαϊκού Κοινοβουλίου να θέσω το θέμα της χρηματοδότησης και της χρήσης των κοινοτικών πόρων εκ μέρους της ΕΕΑ, επανέρχομαι, για άλλη μια φορά, στο θέμα της στελέχωσής της ζητώντας σαφή απάντηση, αισιοδοξώντας παράλληλα ότι δεν θα υποχρεωθώ να το φέρω στην Ολομέλια του Ευρωπαϊκού Κοινοβουλίου και να ζητήσω την τοποθέτηση της κυρίας Επιτρόπου:

Θα ήθελα να πληροφορηθώ:

1. ποιοί και πόσοι Ελληνικής υπηκοότητας υποψήφιοι κλήθηκαν σε συνέντευξη κατά τις επιλογές ΕΕΑ/Α/97/1, ΕΕΑ/Α/97/2 και ΕΕΑ/97/Α/3 για την πρόσληψη προσωπικού.

2 Ποιοί και πόσοι Ελληνικής υπηκοότητας υποψήφιοι πέρασαν τη δοκιμασία της συνέντευξης και προσελήφθησαν τελικά από την ΕΕΑ;

3. Πόσοι ακριβώς είναι οι Ελληνες υπάλληλοι που έχουν προσληφθεί από την ΕΕΑ από τότε που εκείνη λειτουργεί, κάτι που αποτελεί κριτήριο προκειμένου να διαπιστωθεί αν προσφέρονται ίσες ευκαιρίες σε όλους τους επιστήμονες των χωρών μελών της ΕΕΑ.

Θα ήθελα να επισημάνω ότι οι μέχρι σήμερα απαντήσεις της Επιτροπής δεν ήταν ιδιαίτερα διαφωτιστικές, σε αντίθεση με τη σαφήνεια που διακρίνει τά έγγραφα της Επιτροπής όταν προωθεί (για λογαριασμό της ΕΕΑ) στην Επιτροπή Προϋπολογισμών του Ευρωπαϊκού Κοινοβουλίου το αίτημα για χρηματοδότησή της από πρόρους της Ενωσης.

Απάντηση της κας Bjerregaard εξ ονόματος της Επιτροπής (2 Μαρτίου 1998)

Το Αξιότιμο Μέλος θα έχει γνώση ότι ο κανονισμός (ΕΟΚ) αριθ. 1210/90 ((EE L 120 της 11.5.1990. )), ο οποίος διέπει τον Ευρωπαϊκό Οργανισμό Περιβάλλοντος (ΕΕΑ), προβλέπει για τον Οργανισμό καθεστώς ανεξαρτησίας. Η Επιτροπή εκπροσωπείται στο Διοικητικό Συμβούλιο του Οργανισμού, αλλά δεν συμμετέχει στη διοίκηση, στη λειτουργία, ούτε στις εργασίες του Οργανισμού. Ως εκ τούτου, η Επιτροπή δεν έχει αρμοδιότητα σε θέματα πρόσληψης προσωπικού από τον Οργανισμό, αλλά αντ' αυτού παρακάλεσε τον Οργανισμό να παράσχει τις πληροφορίες που ζητήθηκαν.

Ο Ευρωπαϊκός Οργανισμός Περιβάλλοντος διαβίβασε τις ακόλουθες πληροφορίες σχετικά με τον αριθμό υποψηφίων ελληνικής υποκοότητας, οι οποίοι υπέβαλαν αίτηση συμμετοχής σε διαγωνισμό για πρόσληψη από τον Οργανισμό.

Διαγωνισμός ΕΕΑ/Α/97/1 - 11 υποψήφιοι Διαγωνισμός ΕΕΑ/Α/97/2 - 12 υποψήφιοι Διαγωνισμός ΕΕΑ/Α/97/3 - 7 υποψήφιοι.

Ο Οργανισμός είναι της γνώμης ότι τα ονόματα των εν λόγω υποψηφίων πρέπει να παραμείνουν απόρρητα και δεν πρέπει να δημοσιευθούν εις απάντηση στην ερώτηση αυτή.

Στη συνέχεια, δεν προσελήφθη από τον Οργανισμό κανένας υποψήφιος ελληνικής υπηκοότητας. Από τότε που άρχισε να λειτουργεί ο Οργανισμός, έχει προσληφθεί από τον Οργανισμό ένας υπάλληλος ελληνικής υποκοότητας.
ΓΡΑΠΤΗ ΕΡΩΤΗΣΗ E-0078/98 υποβολή: Patricia McKenna (V) προς την Επιτροπή (30 Ιανουαρίου 1998)

Θέμα: Δίκτυα επιφανείας

Παρά το γεγονός ότι η ιταλική κυβέρνηση υποσχέθηκε να υποστηρίξει την πλήρη απαγόρευση της χρήσης δικτύων επιφανείας, η ιταλική ένωση αλιέων La Pesca συναντήθηκε πρόσφατα με την Ευρωπαϊκή Επιτροπή επιδιώκοντας να εξαιρεθούν τα δίκτυα κάτω των 8 χλμ.

Ποιές συζητήσεις είχε η Επιτροπή με την ιταλική κυβέρνηση μετά τη συνάντηση αυτή; Ποιά μέτρα έλαβε η Επιτροπή για να εξασφαλίσει ότι η Ιταλία θα εκπληρώσει την υποχρέωσή της να απαγορεύσει τη χρήση δικτύων επιφανείας;

Απάντηση της κας Bonino εξ ονόματος της Επιτροπής (9 Μαρτίου 1998)

Η Επιτροπή δεν συνάντησε πρόσφατα τις ενώσεις ιταλών αλιέων για να συζητήσει το θέμα του επιτρεπομένου μήκους των δικτύων επιφανείας για την αλιεία. Η Επιτροπή δεν προτίθεται να παραχωρήσει καμία εξαίρεση από τους σημερινούς κοινοτικούς κανόνες όσον αφορά το μήκος των δικτύων επιφανείας.

Η Επιτροπή παρακολουθεί την πρόοδο του ιταλικού προγράμματος για την αναδιάρθρωση του αλιευτικού στόλου δικτύων επιφανείας. Εκφράζεται η ελπίδα ότι οι ιταλοί αλιείς και ιδιοκτήτες αλιευτικών σκαφών θα υποστηρίξουν σταθερά το πρόγραμμα.
ΓΡΑΠΤΗ ΕΡΩΤΗΣΗ E-0185/98 υποβολή: Mark Watts (PSE) προς την Επιτροπή (5 Φεβρουαρίου 1998)

Θέμα: Επιδόματα αναπηρίας στα κράτη μέλη της ΕΕ

Μπορεί η Επιτροπή να γνωστοποιήσει, για κάθε χώρα χωριστά, το ποσόν των χρημάτων που δαπανά κάθε κράτος μέλος;

Κοινή απάντηση του κ. Flynn εξ ονόματος της Επιτροπής στις γραπτές ερωτήσεις E-0185/98 και E-0186/98 (30 Μαρτίου 1998)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-0534/98 υποβολή: Raimo Ilaskivi (PPE) προς την Επιτροπή (2 Μαρτίου 1998)

Θέμα: Εναρμόνιση των ταχυδρομικών τελών (συνέχεια)

Ο Επίτροπος κ. Bangemann έχει απαντήσει στην ερώτησή μου Ε-3942/97 ((ΕΕ C 223 της 17.7.1998 σελ. 35. )) σχετικά με το ανωτέρω θέμα. Στην απάντησή του της 29.1.1998 ο Επίτροπος κ. Bangemann διαπιστώνει ότι η πρακτική αυτή της ταχυδρομικής υπηρεσίας της Φινλανδίας δεν είναι αντίθετη με την πρόταση οδηγίας σχετικά με τις κοινές διατάξεις που αφορούν την ανάπτυξη και την βελτίωση του επιπέδου των παρεχομένων στον τομέα των ταχυδρομείων υπηρεσιών υπό την προϋπόθεση ότι το ειδικό τέλος που θα καταβάλουν οι συνδρομητές θα είναι ανάλογο με τις πρόσθετες δαπάνες για τη διανομή του ταχυδρομείου στις θερινές τους κατοικίες.

Κατά τη διάρκεια της θερινής περιόδου στην Φινλανδία, η ταχυδρομική υπηρεσία της χώρας υποχρεώνει τους παραθεριστές να καταβάλουν ειδικό εβδομαδιαίο τέλος για τη διανομή του ταχυδρομείου στη θερινή τους κατοικία, ένα ποσό το οποίο δεν εισπράττεται από τους εντοπίους κατοίκους εκάστης περιοχής. Το τέλος αυτό ανέρχεται σε 25 FIM εβδομαδιαίως ήτοι περίπου 1 Ecu ανά 24ωρο. Δεδομένου ότι συνήθως ο παραθεριστής δίνει εντολή στην ταχυδρομική υπηρεσία της περιοχής όπου διαμένει μόνιμα να σταματήσει την διανομή του ταχυδρομείου στη μόνιμη κατοικία του, μια υπηρεσία για την οποία αυτός έχει προκαταβάλει το κανονικό τέλος, και δεδομένου ότι συνήθως τα γραμματοκιβώτια των συνδρομητών είναι τοποθετημένα επί ή πλησίον της συνηθισμένης διαδρομής του ταχυδρομικού διανομέα, πιστεύει η Επιτροπή ότι η ταχυδρομική υπηρεσία της Φινλανδίας ενεργεί σύμφωνα με τις επιταγές της προαναφερθείσας οδηγίας εισπράττοντας πρόσθετο τέλος (1 Ecu ανά 24ωρο) από τους παραθεριστές, και πιο συγκεκριμένα ότι το εν λόγω τέλος είναι ανάλογο με τις πρόσθετες δαπάνες;

Απάντηση του κ. Bangemann εξ ονόματος της Επιτροπής (20 Μαρτίου 1998)

Το Αξιότιμο Μέλος αναφέρει, στην εν λόγω συμπληρωματική ερώτηση σχετικά με την τιμολόγηση των ταχυδρομικών υπηρεσιών, ότι το εβδομαδιαίο τέλος που πρέπει να καταβληθεί στα ταχυδρομεία της Φινλανδίας από άτομα με δεύτερη διαμονή ανέρχεται σε 25 φινλανδικά μάρκα.

Η Επιτροπή γνωστοποίησε την άποψή της επί της αρχής στην απάντησή της στην προηγούμενη ερώτηση του Αξιότιμου Μέλους υπ' αριθ. Ε-3942/97.

Όσον αφορά το ύψος των τελών, αποτελεί κατ' αρχήν θέμα της εθνικής αρμόδιας αρχής να κρίνει, με βάση στοιχεία κοστολόγησης για την εκάστοτε περίπτωση, κατά πόσον το τέλος αυτό πληροί τις εθνικές και κοινοτικές απαιτήσεις.
ΓΡΑΠΤΗ ΕΡΩΤΗΣΗ E-0533/98 υποβολή: Marjo Matikainen-Kallstrφm (PPE) προς την Επιτροπή (2 Μαρτίου 1998)

Θέμα: Βοήθεια προς την κυβέρνηση του Μεξικού για τη διαλεύκανση των ομαδικών σφαγών στο χωριό Acteal.

Στο χωριό Acteal της πολιτείας Chiapas του Μεξικού έλαβε, στις 22.12.1997, χώρα μια ομαδική σφαγή η οποία συνετάραξε ολόκληρη την ανθρωπότητα. Η κυβέρνηση του Μεξικού έχει δώσει εντολή στις αρμόδιες αρχές να διενεργήσουν ευρεία έρευνα στην εν λόγω πολιτεία προκειμένου να εντοπισθούν οι υπαίτιοι και να διαλευκανθούν τα αίτια της απεχθούς αυτής πράξης. Επιπλέον, καταβάλλονται προσπάθειες για την παροχή βοήθειας στους κατοίκους του χωριού Acteal.

Αναφορικά με τα ανωτέρω θα ήθελα να ερωτήσω την Επιτροπή, εάν αφενός, έχει λάβει μέτρα για την παροχή ανθρωπιστικής βοήθειας σε όσους έχουν πληγεί από την καταστροφή αυτή και, αφετέρου, εάν έχει προσφερθεί να στείλει εμπειρογνώμονες στο Μεξικό προκειμένου να βοηθήσουν την κυβέρνηση της χώρας στην διαλεύκανση του εγκλήματος αυτού.

Απάντηση του κ. Marin εξ ονόματος της Επιτροπής (31 Μαρτίου 1998)

Μετά τα τραγικά γεγονότα στο Ακτεάλ τον Δεκέμβριο του 1997 και σε συμφωνία με το ψήφισμα που ενέκρινε το Κοινοβούλιο για το θέμα αυτό τον Ιανουάριο του 1998, η Επιτροπή εξέτασε τη δυνατότητα χορήγησης ανθρωπιστικής βοήθειας για τους πληθυσμούς που μετακινήθηκαν λόγω της σφαγής. Στις 19 Φεβρουαρίου 1998, η Επιτροπή ενέκρινε ανθρωπιστική βοήθεια συνολικού ύψους 1,45 εκατ. Ecu.

Η βοήθεια θα διοχετευθεί μέσω του γερμανικού και ισπανικού Ερυθρού Σταυρού και της μη κυβερνητικής οργάνωσης (ΜΚΟ) Medicos del Mundo, σε συνεργασία με τοπικές ΜΚΟ (Mεξικανικός Ερυθρός Σταυρός και Caritas Μεξικού). Οι δραστηριότητες που προβλέπονται στο πλαίσιο της απόφασης αυτής περιλαμβάνουν παροχή επισιτιστικής και ιατρικής βοήθειας καθώς και την προσωρινή στέγαση του πληγέντος πληθυσμού.
ΓΡΑΠΤΗ ΕΡΩΤΗΣΗ E-0371/98 υποβολή: Nuala Ahern (V) προς την Επιτροπή (24 Φεβρουαρίου 1998)

Θέμα: Ραδιενεργά απόβλητα και το άρθρο 18 της Οδηγίας 92/3/Ευρατόμ

Προτίθεται η Επιτροπή να αποκαλύψει τις ημερομηνίες κατά τις οποίες τα κράτη μέλη της έχουν παραδώσει, κατ'εφαρμογήν του άρθρου 18 της Οδηγίας 92/3/Ευρατόμ ((ΕΕ L 35 της 12.2.1992, σελ. 24. )) σχετικά με την επιτήρηση και τον έλεγχο των αποστολών ραδιενεργών αποβλήτων μεταξύ κρατών μελών καθώς και προς και από την Κοινότητα, στοιχεία για τις αποστολές ραδιενεργών αποβλήτων; Πότε αναμένεται να κοινοποιήσειη Επιτροπή τη δεύτερη έκθεση από τις δύο που εκπονεί κατ'έτος σχετικά με τις αποστολές πυρηνικών αποβλήτων;

Απάντηση της κας Bjerregaard εξ ονόματος της Επιτροπής (13 Μαρτίου 1998)

Η Επιτροπή δημοσίευσε το 1995 ((COM(95)192 τελικό. )) την πρώτη έκθεσή της σχετικά με την εφαρμογή, στα κράτη μέλη, της οδηγίας 92/3/Ευρατόμ σχετικά με την επιτήρηση και τον έλεγχο των φορτίων ραδιενεργών αποβλήτων που διακινούνται μεταξύ κρατών μελών καθώς και κατά την είσοδο και έξοδό τους από την Κοινότητα.

Η δεύτερη έκθεση, η οποία καλύπτει την περίοδο 1994 - 1995, βρίσκεται στο στάδιο της σύνταξης. Η Επιτροπή πιστεύει ότι αυτή θα ολοκληρωθεί σε συνεδρίαση της Συμβουλευτικής Επιτροπής που προβλέπεται από το άρθρο 19 της οδηγίας, τον Ιούνιο του 1998.

Οι ημερομηνίες κατά τις οποίες τα κράτη μέλη διαβίβασαν στην Επιτροπή τις πληροφορίες που αναφέρονται στο άρθρο 18 της οδηγίας, για την περίοδο 1994 - 1995, είναι οι ακόλουθες:

>TABLE>
ΓΡΑΠΤΗ ΕΡΩΤΗΣΗ E-0251/98 υποβολή: Marco Cellai (NI) προς την Επιτροπή (13 Φεβρουαρίου 1998)

Θέμα: Φορολογία επί των καθαρών περιουσιακών στοιχείων των επιχειρήσεων

Η οδηγία αριθ. 69/335/ΕΟΚ ((ΕΕ L 249 της 3.10.1969, σελ. 25 )) της 17ης Ιουλίου 1969, όσον αφορά την αρχή βάσει της οποίας η επιβολή φόρου επί του δικαιώματος εισφοράς ή επί της συγκεντρώσεως κεφαλαίων μπορεί να επιβληθεί μόνον μία φορά εντός της Ευρωπαϊκής Κοινότητας, εις τρόπον ώστε να μην παρεμποδίζεται η ελεύθερη κυκλοφορία των κεφαλαίων, προβλέπει στο άρθρο 1 την εναρμόνιση του φόρου επί των δικαιωμάτων εισφοράς των μετοχικών εταιριών. Προς τον σκοπό αυτό η ανωτέρα οδηγία υποχρεώνει τα κράτη μέλη να μην επιβάλλουν κατά την συγκέντρωση κεφαλαίων από τις εν λόγω επιχειρήσεις, άλλους φόρους πλην αυτών επί των δικαιωμάτων εισφοράς, το ποσοστό των οποίων, μετά την τροποποίηση που εισήγαγε η οδηγία 73/80/ΕΟΚ ((ΕΕ L 103 της 18.4.1973, σελ. 13 )) της 18/4/73 άρθρο 1, δεν μπορεί να υπερβαίνει το 1% (άρθρο 10 της οδηγίας 335).

Ο φόρος του δικαιώματος εισφοράς (ο μοναδικός επιτρεπόμενος από την ανωτέρω κοινοτική οδηγία φόρος) αντιστοιχεί, στην ιταλική έννομη τάξη, στο τέλος πρωτοκόλλου επί του δικαιώματος εισφοράς κεφαλαίων, άλλων από τα πραγματικά δικαιώματα εισφοράς επί των ακινήτων: ο φόρος αυτός αντιστοιχεί σε ποσοστό ίσο προς το 1%. Ο φόρος επί των καθαρών περιουσιακών στοιχείων των επιχειρήσεων θα προστεθεί συνεπώς στον προαναφερθέν τέλος πρωτοκόλλου, αυξανόμενος κατά ποσοστό 0,75% ακόμη, κατ' έτος και τούτο χωρίς έκτακτο ή προσωρινό χαρακτήρα, το υφιστάμενο κεφάλαιο στο τέλος του οικονομικού έτους.

Με τον τρόπο αυτό ο εν λόγω φόρος έχει αποτέλεσμα ανάλογο προς αυτό του κανονικού φόρου επί των δικαιωμάτων εισφοράς και, συνεπώς, αντιβαίνει προς την απαγόρευση που αναφέρεται στο άρθρο 10 της οδηγίας 69/335/ΕΟΚ της 17.7.1969.

Από την αντίφαση αυτή προκύπτει, βάσει τόσο της εθνικής όσο και της κοινοτικής νομολογίας, η υποχρέωση να σταματήσει άμεσα και αναδρομικά, χωρίς ειδική παρέμβαση του νομοθέτη, η ρύθμιση που αφορά τον ανωτέρω φόρο επί των καθαρών περιουσιακών στοιχείων των επιχειρήσεων. Με βάση τα ανωτέρω, πολλές ιταλικές επιχειρήσεις έχουν ήδη υποβάλει στο Υπουργείο Οικονομικών αίτηση αποζημίωσης των αχρεωστήτως καταβληθέντων ως φόρο επί των καθαρών περιουσιακών στοιχείων των επιχειρήσεων και των σχετικών τόκων.

Δεν θεωρεί η Επιτροπή ότι είναι απαραίτητο να ζητήσει από την ιταλική κυβέρνηση να αναλάβει την υποχρέωση να προσαρμόσει τη σχετική ιταλική νομοθεσία επί του θέματος και να λάβει σύντομα νέα μέτρα;

Απάντηση του κ. Monti εξ ονόματος της Επιτροπής (8 Απριλίου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,
ΓΡΑΠΤΗ ΕΡΩΤΗΣΗ E-0159/98 υποβολή: Katerina Daskalaki (UPE) προς την Επιτροπή (2 Φεβρουαρίου 1998)

Θέμα: Τα επιτόκια δανεισμού και οι ξενοδοχειακές επιχειρήσεις στην Ελλάδα

Είναι γνωστό ότι σε καθεστώς ελεύθερης αγοράς, η Ευρωπαίκή Ένωση στηρίζει τις ΜΜΕ που τις θεωρεί στυλοβάτες της ευρωπαϊκής οικονομικής ανάπτυξης και δαπανά τεράστια ποσά για τον εκσυγχρονισμό τους. Στην Ελλάδα, οι ΜΜΕ απειλούνται από την μονοπωλιακή διάρθρωση του τραπεζικού συστήματος της χώρας. Εκτός των άλλων, ο δανεισμός των επιχειρήσεων γίνεται από τις ελληνικές τράπεζες με υψηλότατα επιτόκια (υπερτετραπλάσια του πληθωρισμού). Οι ελληνικές ΜΜΕ και ιδιαίτερα οι ξενοδοχειακές επιβαρύνονται με υπέρογκες δανειακές υποχρεώσεις, οι οποίες συσσωρεύτηκαν λόγω του υπέρμετρου εκτοκισμού που επέβαλαν μονομερώς και προς όφελός τους οι ελληνικές τράπεζες με αποτέλεσμα οι ως άνω επιχειρήσεις να αδυνατούν να λειτουργήσουν ανταγωνιστικά σε καθεστώς ελεύθερης αγοράς.

Ερωτάται η Επιτροπή αν σκοπεύει να προβεί σε κάποιο διάβημα προς την ελληνική κυβέρνηση προκειμένου να δημιουργηθούν συνθήκες υγιούς ανταγωνισμού τέτοιες που να σώσουν τις ελληνικές ΜΜΕ από την αφαίμαξη που έχουν υποστεί λόγω του ύψους των επιτοκίων δανεισμού;

Απάντηση του κ. Παπουτσή εξ ονόματος της Επιτροπής (30 Μαρτίου 1998)

Η δομή του ελληνικού εθνικού τραπεζικού συστήματος ανήκει στην αρμοδιότητα των ελληνικών αρχών και όχι της Επιτροπής. Η Επιτροπή αναμένει ότι τα επιτόκια θα μειωθούν με την πάροδο του χρόνου, όπως συνέβη στα άλλα κράτη μέλη που ακολούθησαν προηγουμένως την ίδια πορεία.

Εντούτοις, το κόστος ενός δανείου καλύπτει επίσης τον κίνδυνο και οι τράπεζες κανονικά εκτιμούν ότι οι ΜΜΕ παρουσιάζουν υψηλότερο κίνδυνο απ'ό,τι οι μεγάλες επιχειρήσεις. Η Επιτροπή θα συζητήσει το θέμα αυτό κατά τη διάρκεια της στρογγυλής τραπέζης των τραπεζών και των ΜΜΕ που θα πραγματοποιηθεί σε λίγο, όπου ο ρόλος της θα είναι να επιτύχει μία καλύτερη αμοιβαία κατανόηση των δύο μερών στις επαγγελματικές τους σχέσεις.

Εξάλλου, η Ευρωπαϊκή Τράπεζα Επενδύσεων (ΕΤΕπ) συνεισέφερε με τις δανειοδοτικές δραστηριότητές της στο τμήμα Marathon (έξι δάνεια συνολικής αξίας 135 δισ. δραχμών από τη στιγμή της έναρξης λειτουργίας αυτού του τμήματος της αγοράς από την ΕΤΕπ το 1994, ήτοι 432,13 εκατ. Ecu, τιμή στις 23.2.1998) και με τα μεμονωμένα και συνολικά δάνειά της (2.770 εκατ. Ecu κατά τη διάρκεια των πέντε τελευταίων ετών), στην υποστήριξη του ανταγωνισμού στα πλαίσια του ελληνικού τραπεζικού τομέα και στον εκσυγχρονισμό του.

Κατά τη διάρκεια των πέντε τελευταίων ετών, η ΕΤΕπ χορήγησε συνολικά δάνεια σε δώδεκα ενδιαμέσους του ελληνικού τραπεζικού τομέα. Με τον τρόπο αυτό χρηματοδοτήθηκαν 265 επενδύσεις. Η ΕΤΕπ είναι διατεθειμένη να αυξήσει τη δραστηριότητα αυτή στο βαθμό κατά τον οποίο οι ενδιάμεσοι μπορούν να αποδείξουν τη δυνατότητά τους να διαθέσουν αποτελεσματικά και γρήγορα τα ποσά αυτά στις ΜΜΕ.
ΓΡΑΠΤΗ ΕΡΩΤΗΣΗ E-0686/98 υποβολή: Amedeo Amadeo (NI) και Salvatore Tatarella (NI) προς το Συμβούλιο (16 Μαρτίου 1998)

Θέμα: Φορολογία ενεργειακών προϊόντων

Σχετικά με την «πρόταση οδηγίας του Συμβουλίου περί αναδιάρθρωσης του κοινοτικού πλαισίου φορολογίας των ενεργειακών προϊόντων» (έγγρ. CΟΜ(97)30 τελ. - 97/0111 CΝS) ((ΕΕ C 139 της 6.5.1997, σελ. 14. )). Επισημαίνεται ότι, στο μέτρο κατά το οποίο παρέχεται στα κράτη μέλη κάποιο περιθώριο χειρισμών για τον τεχνικό καθορισμό των φόρων επί των ενεργειακών προϊόντων, δεν θα πρέπει να δημιουργούνται στρεβλώσεις του ανταγωνισμού στην εσωτερική αγορά.

Μετά λύπης διότι δεν παρέχεται καμιά σαφής ένδειξη όσον αφορά την ουδετερότητα από την άποψη της φορολογικής απόδοσης, υπογραμμίζεται ότι, όπως δυστυχώς έχει δείξει η εμπειρία οι νέοι φόροι στην ενέργεια δεν αντισταθμίζονται στο φορολογικό σύστημα από κάποια μείωση του φορολογικού βάρους.

Ζητείται από το Ευρωπαϊκό Συμβούλιο να δεσμευθεί, ταυτόχρονα με την έγκριση της οδηγίας, ότι θα χρησιμοποιήσει την ενδεχόμενη αύξηση της φορολογικής απόδοσης για τη μείωση του φορολογικού φορτίου που βαρύνει το συντελεστή εργασία. Δεδομένου ότι για τις οικογένειες κυρίως θα γίνει αισθητή μιά ενδεχόμενη αύξηση των κατώτατων ορίων επιβολής φορολογίας θα ήταν σκόπιμη η έγκριση αντισταθμιστικών κοινωνικών μέτρων προς όφελος προπαντώς των κατηγοριών με το χαμηλότερο εισόδημα.

Απάντηση (20 Απριλίου 1998)

Στο άρθρο 1, παράγραφος 2, της πρότασης στην οποία αναφέρονται τα αξιότιμα μέλη του Κοινοβουλίου, ορίζεται ότι:

«Κατά την εφαρμογή αυτή της οδηγίας, τα κράτη μέλη προσπαθούν να αποφύγουν κάθε ενδεχόμενο αύξησης της συνολικής φορολογικής επιβάρυνσης στο εσωτερικό τους. Για την επίτευξη του στόχου αυτού, τα κράτη μέλη επιδιώκουν, ιδίως, να μειώσουν ταυτόχρονα τις υποχρεωτικές επιβαρύνσεις που επιβάλλουν στην εργασία».

Η πρόταση αυτή εξετάζεται, επί του παρόντος, από τις υπηρεσίες του Συμβουλίου. Σε αυτά τα πλαίσια, το Συμβούλιο υπενθυμίζει ότι, σύμφωνα με τα συμπεράσματα του έκτακτου Ευρωπαϊκού Συμβουλίου για την απασχόληση, το οποίο πραγματοποιήθηκε το Νοέμβριο του 1997 στο Λουξεμβούργο:

«Κάθε κράτος μέλος θα θέσει, ανάλογα με τις ανάγκες και λαμβανομένου υπόψη του σημερινού του επιπέδου, ένα στόχο βαθμιαίας μείωσης της συνολικής φορολογικής επιβάρυνσης και, όπου είναι ενδεδειγμένο, ένα στόχο βαθμιαίας μείωσης της φορολογικής πίεσης του μισθολογικού και του μη μισθολογικού κόστους της εργασίας - ιδίως της σχετικά ανειδίκευτης και χαμηλά αμειβόμενης εργασίας - χωρίς να επηρεαστεί η εξυγίανση των δημόσιων οικονομικών και η δημοσιονομική ισορροπία των συστημάτων κοινωνικής ασφάλισης. Θα εξετάσουν, ενδεχομένως, τη σκοπιμότητα θέσπισης ενεργειακού φόρου ή φόρου επί των ρυπαντικών εκπομπών ή οιουδήποτε άλλου φορολογικού μέτρου.»
ΓΡΑΠΤΗ ΕΡΩΤΗΣΗ E-0264/98 υποβολή: Yiannis Roubatis (PSE) προς την Επιτροπή (13 Φεβρουαρίου 1998)

Θέμα: Η συστηματική και προκλητική πολιτική έντασης της τουρικικής κυβέρνησης

Η συστηματική και προκλητική πολιτική έντασης που ακολουθεί η τουρκική κυβέρνηση στις σχέσεις της με την Ελλάδα θέτει σε κίνδυνο την ειρήνη στον ζωτικό χώρο της Ευρωπαϊκής Ενωσης. Για δεύτερη φορά στους τελευταίους μήνες τουρκικά αεροσκάφη προσπάθησαν να παρενοχλήσουν αεροσκάφος που μετέφερε τον Υπουργό Άμυνας της Ελλάδος. Στο εσωτερικό της Τουρκίας, η πολιτική αυτή της Άγκυρας ενθαρρύνει ακραία εγκληματικά στοιχεία τα οποία πριν από δύο μέρες έκαψαν ορθόδοξη εκκλησία στην Κωνσταντινούπολη και δολοφόνησαν τον νεωκόρο της.

Προτίθεται η Επιτροπή;

1. Να καταστήσει σαφές στις αρμόδιες αρχές της Τουρκίας ότι η συμπεριφορά αυτή απομακρύνει ακόμη περισσότερο την χώρα από την Ευρωπαϊκή Ένωση και καθιστά αδύνατη την συμπερίληψή της στις χώρες που θα συμμετάσχουν στην Ευρωπαϊκή Διάσκεψη.

2. Να λάβει μέτρα για την προστασία των Ορθόδοξων Εκκλησιών στην Τουρκία, και των δικαιωμάτων των πολιτών για ελεύθερη έκφραση στα θέματα της θρησκείας;

Απάντηση του κ. Van den Broek εξ ονόματος της Επιτροπής (10 Μαρτίου 1998)

Στις επαφές της με τις τουρκικές αρχές, η Επιτροπή τονίζει τη σημασία της βελτίωσης των σχέσεων μεταξύ της Ελλάδας και της Τουρκίας για την ανάπτυξη των σχέσεων μεταξύ της Κοινότητας και της Τουρκίας. Η Επιτροπή συμμερίζεται πλήρως τα συμπεράσματα του Ευρωπαϊκού Συμβουλίου του Λουξεμβούργου, που έγινε το Δεκέμβριο του 1997, και υπενθύμισε ότι η ενίσχυση των θεσμών της Τουρκίας με την Κοινότητα είναι επίσης συνάρτηση του σεβασμού και της προστασίας των μειονοτήτων καθώς και της καθιέρωσης ικανοποιητικών και σταθερών σχέσεων μεταξύ της Ελλάδας και της Τουρκίας. Παρά την πρόσφατη απόφαση της Άγκυρας να αναστείλει κάθε πολιτικό διάλογο με την Κοινότητα, η Επιτροπή προτίθεται να συνεχίσει να γνωστοποιεί στους τούρκους συνομιλητές της τις ανησυχίες της Κοινότητας για τα θέματα αυτά.

Η Επιτροπή λυπάται για το σοβαρό συμβάν στην ελληνική ορθόδοξη εκκλησία του Αγίου Θεράποντος στην Κωνσταντινούπολη, τον Ιανουάριο του 1998. Οι τουρκικές αρχές έχουν αρχίσει έρευνα. Τα πρώτα διαθέσιμα στοιχεία φαίνεται να δείχνουν ότι πρόκειται για πράξη εγκληματική με κύριο κίνητρο την κλοπή αντικειμένων αξίας.

Σχετικά με την απόπειρα που έγινε κατά του Ορθόδοξου Πατριάρχη Κωνσταντινουπόλεως το Δεκέμβριο του 1997 και τα μέτρα ασφαλείας που ελήφθησαν, το Αξιότιμο Μέλος του Κοινοβουλίου μπορεί να ανατρέξει στην απάντηση που έδωσε η Επιτροπή στη γραπτή ερώτηση Ε-4004/97 του κ. Κακλαμάνη ((ΕΕ C 197 της 22.6.1998, σελ. 53 )).